સાઠના દાયકામાં સાયરાબાનુ, શર્મિલા ટાગોર, માલા સિંહા અને સાધના જેવી પ્રથમ હરોળની હિરોઇનોએ જેમની સાથે લગ્ન કર્યાં તે હાઇપ્રોફાઇલ લોકો હતા એટલે તેમણે ક્યારેય હિરોઇનોને ફિલ્મમાં કામ કરતાં રોક્યા નહીં. સાયરાબાનુએ એક્ટર દિલીપકુમાર સાથે, સાધનાએ ફિલ્મસર્જક આર. કે. નય્યર સાથે લગ્ન કર્યાં. આર. કે. નય્યરના પ્રોડક્શનની ફિલ્મોમાં હિરોઈન સાધના હોય. માલા સિંહા અને શર્મિલા ટાગોરના પતિદેવો અનુક્રમે સી.પી.લોહાની અને ટાઈગર પટૌડીએ પત્નીઓની સાનુકૂળતા માટે મુંબઈ શિફ્ટ થવાનું પસંદ કર્યું. સિત્તેરના દશકની હિરોઇનો પુરોગામીઓ કરતાં બોલ્ડ પુરવાર થઈ. દાખલા તરીકે ડિમ્પલ કાપડિયાએ પોતાના ચાઇલ્ડહૂૂડ ક્રશ રાજેશ ખન્ના સાથે લગ્ન કર્યાં અને પછી બંને છૂટાં પડી ગયાં અને પછી ‘સાગર’ દ્વારા કમબેક કર્યું. એ જ રીતે રાખી ગુલઝાર, હેમા માલિનીએ પણ લગ્ન અને સંતાનોના જન્મ બાદ પણ ફિલ્મોમાં કામ ચાલુ રાખ્યું. જયા ભાદુરી અને નીતુ સિંહે તેમના કો-સ્ટાર સાથે લગ્ન કર્યાં. લગ્ન બાદ તેઓ ગૃહસ્થી જીવનમાં ખુશ હતાં, પણ પછી જેવા કંટાળવા લાગ્યાં કે તરત કેમેરા સામે પરત ફર્યાં હતાં. એંશીના દશકમાં શ્રીદેવી અને માધુરી દીક્ષિતનું રાજ હતું. બંનેએ લગ્ન બાદ ફિલ્મોમાંથી બ્રેક લીધો, પણ જેવાં સંતાનો મોટાં થયાં અને યોગ્ય ફિલ્મો મળી એટલે કમબેક કર્યંુ. શ્રીદેવીએ ‘ઇંગ્લિશ વિંગ્લિશ’ અને માધુરી દીક્ષિતે ‘આ જા નચ લે’ જેવી ફિલ્મોમાં અભિનય કર્યો. કરિશ્મા કપૂર, કાજોલ, રવિના ટંડનને બીબાઢાળ રોલ મળવા લાગ્યા એટલે તેમણે પેકઅપ કરી લીધું. સોશિયલ મીડિયાના પ્રતાપે નેવુના દશકની હિરોઇનો પરત ફરી છે. સુસ્મિતા સેન આ બધામાં અપવાદરૂપ છે. તેણેે અપરીણિત રહીને બાળકીઓ દત્તક લીધી. તેને જોકે નોંધપાત્ર કહી શકાય તેવી ફિલ્મો તો મળી, પણ શોબિઝનેસમાં હોસ્ટેસ્ટ બ્રાન્ડ ગણાતી રહી છે. મિસ વર્લ્ડ ઐશ્વર્યા રાયે બચ્ચન કુટુંબ અને રાની મુખર્જીએ યશ ચોપરા કુટુંબની વહુ બન્યા બાદ કામ છોડવાનું વિચાર્યું નથી. આજે પણ તેઓ ‘સરબજિત’ અને ‘હિચકી’ જેવી ફિલ્મો કરીને સંસાર અને કારકિર્દી વચ્ચે સંતુલન સાધી રહ્યાં છે.